L-E.T. Mons. Arċisqof Emeritus Gużeppi Mercieca Ad:Multos. Is-sena 2012 ħabtet is-60 sena ta' Saċerdozju tal-E.T. Mons. Ġużeppi Mercieca. Tul l-Episkopat tiegħu, Mons. Mercieca ta kontribut kbir lill-Knisja f'Malta u lill-poplu Malti in ġenerali. Forsi kull min jarah ma tantx jaħseb dwar dan il-monsinjur għaqli u għalhekk ħsibna li ninkluduh f'din il-ħaġa. F'Għawdex, fil-12 ta' Novembru, 1928, Saver Mercieca u Giovanna mwielda Vassallo, kellhom l-ewwel wild tagħhom, tifel li ġie mgħammed jumejn wara fil-Knisja Parrokkjali ta' San Ġorġ. Mur għidilhom lill-ġenturi li binhom, li semmewh Ġużeppi, kellu futur tant sabiħ spiritwali quddiemu. Din il-familja kellhom dverna tal-inbid fi Triq il- Providenza. Ġużeppi attenda l-iskola Primarja tal- Gvern. Meta kiber daħal fis-Seminarju u hemm studja l-Filosofija u t-Teoloġija. Wara mar Ruma fejn studja fl-Università Gregorjana u fl-Università Lateranensi. Wara l-ordinazzjoni ggradwa b'dottorat fit-Teoloġija u ieħor utriusque iure fil-Liġi Kanonika u Ċivili. Ġuzeppi ġie ordnat saċerdot fil-Knisja ta' San Ġakbu nhar it-8 ta' Marzu, 1952, mill-Isqof ta' Għawdex Mons. Ġużeppi Pace. Iċċelebra l-ewwel quddiesa Solenni ta' Ringrazzjament fil-Knisja Parrokkjali ta' San Ġorġ fis-27 ta' April, 1952. Fl-1958 hu nħatar Rettur tas-Seminarju Maġġuri ta' Għawdex, fejn għallem ukoll l-istorja, l-Ingliż, il- Filosofija, it-Teoloġija Dommatika u l-Liġi Kanonika, sakemm il-Papa Pawlu VI ħatru Mħallef tas-Sacra Romana Rota fl-1969, li baqa' konsultur tagħha anke meta sar Isqof. F'Ruma hu kien ukoll konsultur tal- Kongregazzjoni għad-Dixxiplina tas-Sagramenti u tal-Kongragazzjoni għad-Duttrina tal-Fidi. Kien imbagħad fis-27 ta' Lulju, 1974 li Monsinjur Mercieca, diġà membru tal-Kapitlu tal-Katidral ta' Ġucija Għawdex, ġie maħtur Isqof Awżiljarju ta' Malta bis-Sede Titulari ta' Gemelle fin-Numidja, biex ikun ta' Għajnuna għall-Arċisqof Mikiel Gonzi. L-ordinazzjoni saret fid-29 ta' Settembru, fil-Kon- Katidral ta' San Ġwann, il-Belt. Kien Vigarju Ġenerali sakemm sentejn wara, fid-29 ta' Novembru, 1976, ġie nominat Arċisqof ta' Malta, u fit-12 ta' Diċembru għamel l-ingress solenni. Quddiemu, bħala ragħaj spiritwali ġdid ta' Malta, l-Arċisqof Mercieca sab bosta sfidi. Il-pajjiż kien għadu ferut minn sitwazzjoni politiko-reliġjuża diffiċli, u hu ra li kienet il-missjoni tiegħu dik li juri lill-poplu ta' Alla li l-Knisja kienet qribhom. Il-motto tiegħu, ilkoll aħwa fi Kristu, flimkien mal- umiltà u s-sens ta' smigħ li jibqgħu karatteristika tal-personalità modesta tiegħu, servew ta' bażi għall- episkopat kollu. Fi żmienu seħħew bosta żviluppi importanti fl- arċidjoċeżi, bħat-twaqqif ta' kunsilli djoċesani u parrokkjali, il-ħolqien tal-Media Centre u l-istazzjon tar-radju tal-Knisja RTK, kif ukoll il-ftehim bejn Knisja u Stat fuq il-propjetà tal-Knisja u l-iskejjel. Bħala parti mit-tiġdid fid-djoċeżi, fl-1999 nieda Sinodu Djoċesan. Fil-11 ta' Ġunju, 1991, l-Arċisqof Mercieca ġie maħtur membru tat-Tribunal Suprem tas-Senjatura Appostolika. Fl-1995 ġie maħtur membru tax- Xirka Ġieħ ir-Repubblika, u hu wkoll Kappillan Konventwali Gran Croce tal-Ordni ta' Malta. Il-komunità — parrokkjali Ġorġjana kellha l-opportunità li trodd ħajr lil Alla għad-don tas-saċerdozju tal-Arċisqof Emeritu ta' Malta, Mons. Ġużeppi Mercieca, iben denn tagħha, f'Konċelebrazzjoni Pontifikali nhar il-Ħadd 18 ta' Marzu, 2012. Mons. Ġużeppi Mercieca (fin-nofs eżatt tar-ritratt) bħala membru tal-Kapitlu Katidrali f'għeluq it- 350 mit-twaqqif tat-tieni Kapitlu Kolleġġjali (1623-1973)